Абуалӣ Ҳусайн ибни Яҳёи Бухорӣ

Зандавесатӣ (), Абуалӣ Ҳусайн ибни Яҳёи Бухорӣ (? — 992) — фақеҳи ҳанафӣ.

 Зиндагинома 
Дар назди Абуҳафси Сафкударӣ, Муҳаммад ибни Иброҳим ал-Майдонӣ ва Абдуллоҳ ибни Фазли Хезохезӣ таълим гирифта, китобҳои зиёде дар фиқҳ, мавъиза, адаб ва ахлоқ таълиф кардааст. Аз ҷумла, панҷ китоби ӯро Ҳоҷӣ Халифа дар «Кашфу-з-зунун» ёд кардааст: 1) «Равзату-л-уламо» дар мавъиза ва одобу ахлоқ; 2) «Шарҳи „ал-Ҷомеъу-л-кабир“-и имом Муҳаммади Шайбонӣ» дар фиқҳ; 3) «Мабкиёт»; 4) «Мутаҳайизу-л-алфоз ли-т-таҷонус»; 5) «Назму-л-фиқҳ» (манзума дар фиқҳ). Дар бисёр китобҳои муътабари фиқҳу фатво, аз ҷумла дар «Муҳити бурҳонӣ», «Фатовои заҳирия» ва «Фатовои ҳиндия» дидгоҳи Зандавесатӣ дар бисёр масъалаҳои шаръӣ ёд шуда, аз китобҳои «Равзату-л-уламо» ва «Назму-л-фиқҳ»-и ӯ мисолҳо оварда шудааст.

Китоби «Равзату-л-уламо»-и Зандавесатӣ маълуму машҳур буда, то замони мо расидааст ва чанд нусхаи хаттии он дар китобхонаҳои гуногуни ҷаҳон мавҷуд аст. Муаллиф дар муқаддимаи он гуфтааст, ки нахуст ӯ ин китобро барои омма, холӣ аз масъалаҳои фиқҳӣ ва ҳикматҳо таълиф карда, «Равзату-з-зокирин» ном ниҳодааст. Сипас бо хоҳиши яке аз талабгорон дар ин китоб таҷдиди назар менамояд ва дар ибтидои ҳар бобе аз панҷ то даҳ масъалаи фиқҳӣ ворид карда, бинои каломро бар ин масъалаҳо мегузорад ва ин китобро «Равзату-л-уламо» ном мениҳад. Боби аввали ин китоб дар баёни фазилати илм мебошад. Олим ва шоири турк Мавлавӣ Айшӣ (фавт 1607) ин китобро ихтисор карда, шакли мухтасари онро тартиб додааст. Ин мухтасар аз 177 боб иборат аст ва нусхаҳои хаттии он низ мавҷуданд.

 Эзоҳ 

 Адабиёт